แบงก์กรุงเทพแจงผู้บริหารไม่ได้ถูกแฮกข้อมูล
แบงก์กรุงเทพ แจงผู้บริหารไม่ได้ถูกแฮกข้อมูล แค่แอบอ้างนำชื่ออีเมล์ไปใช้
2 มี.ค. 2555

แบงก์กรุงเทพ แจงผู้บริหารไม่ได้ถูกแฮกข้อมูล แค่แอบอ้างนำชื่ออีเมล์ไปใช้ 
นายไชยฤทธิ์ อนุชิตวรวงศ์ ผู้ช่วยกรรมการผู้จัดการใหญ่ ธนาคารกรุงเทพ กล่าวว่า ตามที่ปรากฏข่าวเกี่ยวกับคดีเว็บหมิ่นสถาบัน โดยส่วนหนึ่งของข่าวระบุว่า กรมสอบสวนคดีพิเศษ(ดีเอสไอ)ได้รับการร้องทุกข์จากนายชาติศิริ โสภณพนิช กรรมการผู้จัดการใหญ่ ธนาคารกรุงเทพ ว่าถูกแฮกเกอร์เข้าไปแฮกข้อมูลส่วนตัวในระบบคอมพิวเตอร์ และโพสต์ข้อความหมิ่นสถาบันจนทำให้ประชาชนทั่วไปเข้าใจผิดคิดว่ากลุ่มผู้บริหารธนาคารดังกล่าวมีพฤติกรรมจาบจ้วงล่วงละเมิดสถาบัน  โดยผู้แฮกข้อมูลได้มีการเปลี่ยนชื่อถึง 10 ครั้งนั้น ธนาคารขอชี้แจงว่า เป็นเรื่องที่คลาดเคลื่อนจากความเป็นจริง ข้อมูลที่ถูกต้องคือ มีผู้ไม่หวังดีส่งข้อความถึงธนาคารผ่านหน้าเว็บไซต์ของธนาคารในช่องที่ให้กรอกเรื่องร้องเรียน ซึ่งต้องระบุอีเมล์ของลูกค้า เพื่อธนาคารจะได้ตอบกลับว่าได้รับอีเมล์ร้องเรียนแล้ว แต่ปรากฎผู้ไม่หวังดีรายนี้กรอกข้อความหมิ่นสถาบัน แล้วส่งมายังธนาคารโดยระบุอีเมล์ของนายชาติศิริ และเมื่อธนาคารได้ยืนยันกลับว่าได้รับเรื่องร้องเรียนตามอีเมล์ที่ระบุ นายชาติศิริจึงทราบว่า มีผู้ไม่หวังดีแอบอ้างใช้ชื่ออีเมล์
ทั้งนี้ การแอบอ้างโดยระบุอีเมล์ของนายชาติศิริ ไม่ได้เกิดจากการแฮกข้อมูลของแฮกเกอร์ นายชาติศิริจึงได้แจ้งความไว้เพื่อให้พนักงานสอบสวนดำเนินการ เพื่อเป็นการดำเนินการตามขั้นตอนปกติ ป้องกันปัญหาการแอบอ้างในภายหลัง 
“ธนาคารขอชี้แจงว่า ระบบงานคอมพิวเตอร์ของธนาคารใช้เทคโนโลยี มีการรักษาความปลอดภัยสูง ไม่เกี่ยวข้องกับเรื่องนี้” นายไชยฤทธิ์ กล่าว